Τζιμ Κάρεϊ

Ο Τζιμ Κάρεϊ (Jim Carrey, 17 Ιανουαρίου 1962) είναι Καναδός ηθοποιός. Έγινε γνωστός το 1990 με την τηλεοπτική σειρά In Living Color. Οι πρώτοι του πρωταγωνιστικοί ρόλοι σε μεγάλες παραγωγές έγιναν το 1994 με τις ταινίες Ace Ventura: Ντετέκτιβ Ζώων (Αce Ventura: Pet Detective), Η Μάσκα (The Mask, 1994) και Ο Ηλίθιος και ο Πανηλίθιος (Dumb and Dumber, 1994). Το 1997 πρωταγωνίστησε στην κωμωδία Ο Ψευταράς (Liar Liar) για την οποία έλαβε υποψηφιότητα για Χρυσή Σφαίρα α' ανδρικού ρόλου. Αργότερα πρωταγωνίστησε στις καλλιτεχνικές επιτυχίες Ζωντανή Μετάδοση: The Truman Show (The Truman Show, 1998) και Άνθρωπος στο Φεγγάρι (Man on the Moon, 1999), κερδίζοντας δύο Χρυσές Σφαίρες α' ανδρικού ρόλου. 

Το 2000 πρωταγωνίστησε στην ταινία Ο Κατεργάρης των Χριστουγέννων (How the Grinch Stole Christmas) και τρία χρόνια αργότερα στη μεγάλη εισπρακτική επιτυχία Θεός για μια εβδομάδα (Bruce Almighty). Το 2004 πρωταγωνίστησε στην ταινία Η Αιώνια Λιακάδα Ενός Καθαρού Μυαλού (Eternal Sunshine of the Spotless Mind) για την οποία έλαβε υποψηφιότητα για Χρυσή Σφαίρα και BAFTA. Ακολούθησαν οι ταινίες Λέμονι Σνίκετ: Μια Σειρά Από Ατυχή Γεγονότα (Lemony Snicket's A Series of Unfortunate Events, 2004), Όλα τα Λεφτά (Fun with Dick and Jane, 2005), Ναι σε Όλα (Yes Man, 2008) και Ο Κος Πόπερ και οι Πιγκουίνοι του (Mr. Popper's Penguins, 2011).

Τα πρώτα χρόνια
Ο Κάρεϊ γεννήθηκε στο Νιουμάρκετ του Οντάριο από τους Κάθλιν και Πέρσι Κάρεϊ. Έχει τρία μεγαλύτερα αδέρφια, τους Τζον, Πατρίσια και Ρίτα. Όταν ήταν 14 ετών η οικογένειά του μετακόμισε στο Σκάρσμπορο και εκεί πήγε σε καθολικό σχολείο. Μετά μετακόμισε στο Μπέρλινγτον για οκτώ χρόνια όπου και τελείωσε το λύκειο.

Κινηματογράφος

1983-1994
Ο Κάρεϊ έκανε το κινηματογραφικό του ντεμπούτο το 1983 στο φιλμ Introducing... Janet. Συνέχισε να εμφανίζεται σε ταινίες με ρόλους που δεν είχαν τραβήξει ακόμα την προσοχή κοινού και κριτικών. Μετά από δευτερεύοντες ρόλους σε ταινίες όπως Η Πέγκι Σου Παντρεύτηκε (Peggy Sue Got Married, 1986) του Φράνσις Φορντ Κόπολα, Στον πλανήτη Γη τα κορίτσια είναι εύκολα (Earth Girls Are Easy, 1988) και Στοίχημα θανάτου (The Dead Pool, 1988) με τον Κλιντ Ίστγουντ, το 1994 ο Κάρεϊ πήρε τον πρωταγωνιστικό ρόλο στην επιτυχημένη κωμωδία Ace Ventura: Ντετέκτιβ Ζώων (Ace Ventura: Pet Detective). Η ταινία θάφτηκε από τους κριτικούς και χάρισε στον Κάρεϊ το Χρυσό Βατόμουρο Χειρότερου Νέου Ηθοποιού. Παρά όμως τις κακές κριτικές η ταινία αποδείχτηκε μεγάλη επιτυχία με 100.000.000 δολάρια εισπράξεις. Την ίδια χρονιά πρωταγωνίστησε σε δύο ακόμα πολύ πετυχημένες ταινίες. Η Μάσκα (The Mask) σκόραρε πάνω από 350 εκατομμύρια δολάρια ενώ και οι κριτικοί ήταν πιο θετικοί και το Ο Ηλίθιος και ο Πανηλίθιος με 247 εκ. δολάρια τοποθετώντας τον Κάρεϊ στη λίστα με τους πιο επιτυχημένους κωμικούς.

1995-2000
Το 1995 συμμετείχε με το ρόλο του Γρίφου στο Μπάτμαν για Πάντα (Batman Forever) του Τζόελ Σουμάχερ. Η ταινία μέχρι και σήμερα θεωρείται από πολλούς κριτικούς ως μία από τις χειρότερες ταινίες βασισμένες σε κόμικ. Ακολούθησαν η συνέχεια του Αce Ventura: Χαμός στη Ζούγκλα (Ace Ventura: When Nature Calls) και η καλτ ταινία Ο Κολλιτσίδας (The Cable Guy ). Για αυτό το φιλμ ο Κάρεϊ πήρε την τότε αμοιβή-ρεκόρ για κωμικό ηθοποιό των 20.000.000 δολαρίων. Δεν πήρε καλές κριτικές ενώ κινήθηκε συμπαθητικά στα ταμεία. Το 1997 ο Κάρεϊ επέστρεψε δριμύτερος στο χαρακτηριστικό κωμικό του στυλ με την ταινία Ο Ψευταράς (Liar, Liar). Το φιλμ, αν και δεν έλαβε τα καλύτερα σχόλια από τους κριτικούς, βρήκε τεράστια ανταπόκριση στα ταμεία με παγκόσμιες εισπράξεις πάνω από 300.000.000 δολάρια. Το 1998 αποφάσισε να υποδυθεί ένα πιο σοβαρό ρόλο στο εκθειασμένο από τους κριτικούς Ζωντανή Μετάδοση: The Truman Show (The Truman Show). Η ταινία με το που κυκλοφόρησε άρχισε η φημολογία για τα επερχόμενα Όσκαρ. Παρ' όλο που έλαβε τρεις υποψηφιότητες, ο Κάρεϊ δεν συμπεριλαμβανόταν ανάμεσά τους. Κέρδισε όμως την πρώτη του Χρυσή Σφαίρα α΄ ανδρικού ρόλου σε δραματικό ρόλο. Το 1999 συνέχισε συνεχίσει να λαμβάνει την αγάπη των κριτικών υποδυόμενος τον κωμικό Άντυ Κάουφμαν στην ταινία Άνθρωπος στο Φεγγάρι (Man on the Moon) κερδίζοντας για δεύτερη συνεχόμενη φορά τη Χρυσή Σφαίρα.

2001-2010

Το 2003 πρωταγωνίστησε στη μεγαλύτερη εισπρακτική του επιτυχία Θεός για μια εβδομάδα (Bruce almighty) με εισπράξεις πάνω από 485.000.000 δολάρια. Το 2004 συνεργάστηκε μαζί με την Κέιτ Γουίνσλετ στην ταινία Η Αιώνια Λιακάδα Ενός Καθαρού Μυαλού (Eternal Sunshine of the Spotless Mind). Η ερμηνεία έλαβε διθυραμβικά σχόλια από τους κριτικούς, με πολλούς να τη θεωρούν την ωριμότερη και καλύτερη ερμηνεία της καριέρας του κάνοντας προβλέψεις για πιθανή υποψηφιότητα στα Όσκαρ. Αν και η ταινία κέρδισε το Όσκαρ Πρωτότυπου Σεναρίου και η συμπρωταγωνίστριά του έλαβε υποψηφιότητα στην κατηγορία Α' Γυναικείου Ρόλου, για άλλη μια φορά ο Κάρεϊ ήταν απών. Το 2004 έπαιξε τον Κόμη Όλαφ στην καλλιτεχνική και εμπορική επιτυχία Λέμονι Σνίκετ: Μια σειρά από ατυχή γεγονότα (Lemony Snicket's A Series of Unfortunate Events) και την επόμενη χρονιά στο Όλα τα λεφτά (Fun with Dick and Jane). Το 2008 πρωταγωνίστησε στο Ναι σε όλα (Yes Man) και στην ταινία κινουμένων σχεδίων Χόρτον (Horton Hears a Who!). Και τα δύο φιλμ κινήθηκαν ικανοποιητικά στο box office.

Το 2009 συμπρωταγωνίστησε μαζί με τον Γιούαν ΜακΓκρέγκορ στη δραματική κομεντί I Love You Phillip Morris και στην ταινία κινουμένων σχεδίων Χριστουγεννιάτικη ιστορία (A Christmas Carol) που σκηνοθέτησε ο Ρόμπερτ Ζεμέκις.

2011
Το 2011, ο Κάρεϊ πρωταγωνίστησε στην κωμωδία Ο Κος Πόπερ και οι Πιγκουίνοι του (Mr. Popper's Penguins). Τον Απρίλιο του 2012, επιβεβαιώθηκε ότι ο Κάρεϊ, μαζί με τον Τζεφ Ντάνιελς, θα πρωταγωνιστούσαν στην ταινία Ο Ηλίθιος και ο Πανηλίθιος 2 (Dumb and Dumber 2). Τη σκηνοθεσία και το σενάριο θα αναλάμβαναν και πάλι οι Μπόμπι και Πίτερ Φαρέλι και η ταινία αναμενόταν να κυκλοφορήσει το 2014. Ωστόσο, τον Ιούνιο ο Κάρεϊ αποχώρησε από την ταινία καθώς η Warner Bros. και η New Line δεν ήταν ενθουσιασμένοι με το πρότζεκτ. Θα ξανασυνεργαστεί με τον Στιβ Καρέλ στην κωμωδία The Incredible Burt Wonderstone, η οποία αναμένεται να κυκλοφορήσει το 2013. Την ίδια χρονιά θα κυκλοφορήσει και η κωμική περιπέτεια Kick-Ass 2, στην οποία ο Κάρεϊ υποδύεται τον Αρχισυνταγματάρχη Σταρς.

Προσωπική ζωή
Ο Τζιμ Κάρεϊ είναι φαν του death metal συγκροτήματος Cannibal Corpse, το οποίο εμφανίστηκε μετά από παρότρυνση του ίδιου του Κάρεϊ, στο Ace Ventura: Ντετέκτιβ Ζώων. Τον Οκτώβριο του 2004 ο Κάρεϊ πήρε την αμερικανική υπηκοότητα, διατηρώντας όμως και την καναδική. Το Νοέμβριο του 2004 παραδέχτηκε ότι πάσχει από κατάθλιψη. Το Φεβρουάριο του 2007 ανακοίνωσε μέσω της προσωπικής του σελίδας στο twitter ότι έγινε παππούς, όταν η κόρη του γέννησε ένα αγοράκι, τον Τζάκσον Ράιλι Σαντάνα.

Σχέσεις
Ο Κάρεϊ έχει παντρευτεί δύο φορές. Ο πρώτος του γάμος ήταν με τη Μελίσα Γουόμερ το Μάρτιο του 1987. Μαζί έκαναν μία κόρη, τη Τζέιν Έριν Κάρεϊ, και χώρισαν το 1995
. Μετά το διαζύγιό του είχε σχέση με τη Λόρεν Χόλι. Παντρεύτηκαν το Σεπτέμβριο του 1996 και ο γάμος τους κράτησε λιγότερο από ένα χρόνο. Αργότερα αρραβωνιάστηκε τη Ρενέ Ζελβέγκερ αλλά χώρισαν το Δεκέμβριο του 2000. Το 2005 είχε δεσμό με τη Τζένι Μακάρθυ, ο οποίος κράτησε 5 χρόνια, μέχρι τον Απρίλιο του 2010.

Φιλμογραφία

Παραπομπές

Εξωτερικοί σύνδεσμοι

  
 Ο  

Βραβευμένοι με Χρυσή Σφαίρα Καλύτερου Ηθοποιού (Δραματικές ταινίες)
Αμερικανοί κωμικοί σκετς
Αμερικανοί άνδρες ηθοποιοί κινηματογράφου
Αμερικανοί άνδρες ηθοποιοί τηλεόρασης
Αμερικανοί άνδρες ηθοποιοί φωνής
Αμερικανοί κωμικοί
Καναδοί άνδρες ηθοποιοί κινηματογράφου
Καναδοί άνδρες ηθοποιοί τηλεόρασης
Καναδοί άνδρες ηθοποιοί φωνής
Βραβευμένοι με Χρυσή Σφαίρα Καλύτερου Ηθοποιού (Κωμωδίες ή Μιούζικαλ)‎